text: QALLARIY SIMIKUNA (Introducción) Qheswa simi qelqayta rimayta yachaqanapaqqa allinta kallpachakusun. Qheswa simitaqa unay-unay watakunañan rimashanchis, mana p'itiyta ñawpa taytanchiskunamanta kunankama, hinaña pisicharqanku, wikch'upuyta munarqanku, waqllichirqanku chaypas manapunin chinkanchu, aswanpas rimashallanchispunin. Arí, kay simiqa ancha sumaqmi, chaninmi. Tawantin suyupi qollana apukuna, inkakuna, hamawt'akuna, tukuy llalliq kallpasapa yachaysapa llaqtakunan rimarqanku. Paykunaqa allintan t'ikarirqanku tukuy llank'aypi yachayninkuta mast'arispa. Chay hatun musphana llaqtaq ch'awchunkunan kanchis, chayrayku mana qonqasunmanchu manataq saqesunmanchu qheswa simi rimaytaqa, kikin hallp'api tiyasqanchis hawa, kaq kawsayniyoq, llank'ayniyoq kasqanchisrayku. Wakinkunan ninku: "Qheswaqa sasan, manan tupanchu kunan tiempo kawsaywan. Campopi tiyaq wakcha runakuna mana leeyta atiqkunallan rimanku", nispa. Manan hinachu. Kunan wiñay runakunaqa yaqa llapanmi iskay simita rimanku, Qheswata Castellanotawan. Chay hinaqa, ama pisichasunchu ama p'enqakusunchu, aswanpas kallpachakusun iskaynintapas allinta rimananchispaq, aswantaqa qheswakaqta. 4